Den brune bi på Læsø får en håndsrækning fra Fødevareministeriet, som vil standse biernes tilbagegang.

Ministeriet vil lave en tilskudsordning til bevarelsen af den brune bi på 200.000 kr. i år. Med tilskud til både etablering af brune bifamilier, bihold og foreningsarbejde omkring den brune bi er det håbet at lokke flere biavlere rundt i landet til at holde brune bier. Den brune bi har gennem årene udløst voldsomme konflikter på Læsø. I 1993 indførte man et forbud på avl af andre biracer på Læsø for at beskytte den brune bi, men forbuddet kunne ikke håndhæves på grund af lokal ballade. {–}